# 00 Parasport Danmark Logo Farver DK - VerticalREFERAT AF BESTYRELSESMØDE

# Incl. SO National Board Meeting

# D. 21. JANUAR 2025

**Deltagere:** John Petersson (JP), Jens Boe Nielsen (JBN), Asger Krebs (AKR), Tine Rindum Teilmann (TRT), Jannie Hammershøi (JH), Lene van der Keur (LvdK), Jan S. Johansen JSJ), Sven Folkmann (SFO), og Lykke Guldbrandt (LGU).

**Desuden deltog:** Ivan Løvstrup (IVL), Hanne Hede (HHE), Søren Jul Kristensen (SJK) og Teis Bro (BRO).

**Mødet indledtes med afholdelse af Special Olympics National Board Meeting, hvor også Rikke Struve, Jakob Linding, Anette Svejstrup, og Sarah Thomsen deltog.**

**kl. 17.00. behandledes punkt 13 Temadrøftelse med deltagelse af direktør Dorte Nørregaard, Videnscenter om Handicap.**

## DAGSORDEN

###### Praktiske forhold

1. Godkendelse af dagsorden
2. Godkendelse og underskrift af referat af senest afholdte bestyrelsesmøde
3. Opfølgning på tidligere referater og åbentstående punkter heri
4. Fastsættelse af datoer og tid for møder for bestyrelsen
5. Internationale møder/konferencer
6. Internationale stævner/mesterskaber

###### Meddelelser fra bestyrelsen og ledelsen

1. Nyt fra ledelsen
2. Nyt fra bestyrelsens medlemmer

###### Sager til orientering

1. Økonomi
2. Trivselsundersøgelse 2024

###### Sager til beslutning

1. Samarbejdsaftale, BDFL, Parasport og Idræt for sindet

###### Sager til drøftelse – herunder evt. temadrøftelse af maksimalt 30 minutter

1. Hvordan sikrer vi, at Parasport Danmark tilbyder idrætstilbud af høj kvalitet til hele vores målgruppe?
2. Teamdrøftelse: Undersøgelse om adgang til aktivitetshjælpemidler og præsentation af Solsikkeprogrammet.

###### Eventuelt

### PRAKTISKE FORHOLD

#### Ad 1 Godkendelse af dagsorden.

Dagsordenen blev godkendt.

#### Ad 2 Godkendelse og underskrift af referat af senest afholdte bestyrelsesmøde

Referatet fra seneste bestyrelsesmøde den 26. november 2024 blev godkendt og underskrevet.

#### Ad 3 Opfølgning på tidligere referater og åbentstående punkter heri

Intet til dette punkt.

#### Ad 4 Fastsættelse af datoer og tid for møder for bestyrelsen.

###### Kommende bestyrelsesmøder:

De kommende bestyrelsesmøder foreslås til afholdelse på følgende datoer og tidspunkter:

* Mandag d. 31. marts 2025 (Afbud: LGU)
* Onsdag d. 11. juni 2025

IVL og JPE kommer med forslag til datoer for resten af året.

###### Andre møder og arrangementer:

Internationale arrangementer i Danmark samt større tværgående arrangementer opføres her.

* Fejring af medaljetagere ved PL, 25.-26. januar 2025, Himmerland
* Pressalit Sports Academy, d. 31. januar - 1. februar 2025, Vejle
* Pressalit Årets Paraatlet, d. 1. februar 2025, Vejle

#### Ad 5 Internationale møder/konferencer

* 2025 EPC Conference and GA, d. 29.-30. august 2025 (JPE, IVL)
* IPC GA, medio september 2025, Seoul (JPE, IVL)
* SOEE Sportconference, d. 21. – 23. oktober 2025, Malta
* SOEE Leadership Counsil, d. 21. – 23. oktober 2025, Malta

#### Ad 6 Internationale stævner/mesterskaber

* Special Olympics World Winter Games, 8. – 16. marts 2025, Torino  
  (LvdK, JPE, IVL, TBR, SJK + Jeanette fra breddeudvalget)

### MEDDELELSER FRA BESTYRELSEN OG LEDELSEN

#### Ad 7 Nyt fra ledelsen

###### Parasportens talenter fejret til SPORT 2024

Parasportsstjernerne Alexander Hillhouse og Emilie Aaen blev hædret ved SPORT 2024 i Jyske Bank Boxen. Alexander modtog Kulturministerens Parasportspris for sine præstationer ved de Paralympiske Lege, mens Emilie blev udnævnt som BESTSELLERs Olympiske Håb efter imponerende resultater i para-atletik. Showet fejrede parasportens voksende rolle i Danmark og afsluttede sportsåret med en festlig og inspirerende aften.

###### Tumbling Stars

Tumbling Stars har fået Nordea Fonden med i projektet. Det betyder, at projektet nu er fuldt finansieret frem til og med 2028. På nuværende tidspunkt har vi 6 fuldt funktionelle afdelinger, men i løbet af de første måneder af 2025 skal vi starte 2 nye afdelinger op. Vi kigger hovedsageligt på trekantsområdet samt sydsjælland/Lolland-Falster.

###### Rising Stars

Rising Stars har fået en masse nye børn til. Indsatsen i Tumbling Stars projektet har betydet, at de børn vi får ind, er yngre, men samtidig også mere idrætsparate end vi ellers oplever det. Da vi lavede 2024 status på Rising Stars, kunne vi glædeligt konstatere, at vi har rekrutteret 104 børn i projektperiode og vi derfor er lidt foran vores rekrutteringsmål.

Fra d.7-9. februar skal 21 spillere og 7 trænere/ledere fra bordtennisafdelingen til Malmø Open. Det er rekordhøjt antal deltagere og vi har haft succes med at finde midler til at begrænse den enkeltes egenbetaling betydeligt. Vi glæder os til 3 dage med masser af spil, højt humør og sammenhold. Sidste år blev Rising Stars mest vindende ”klub” ved stævnet og vi håber, at vi igen i år kan give børnene den oplevelse som det var at modtage den store pokal.

###### Aim4LA - Bordtennis

Vores talentprogram kører på fuldt tryk. En af vores piger skiftede skole for at have mulighed for morgentræning og det skifte har gjort, at flere søger ind det kommende år. Mange af spillerne er stadig meget unge (13-15 år), men deres indsats og ambitioner er ikke til at tage fejl af. Gennemsnitsalderen for dem der var til PL 2024 i bordtennis, lå på omkring de 30 år, så selv om vi forsøger, så er det ikke sikkert, at vi lykkes at få nogen med til PL 2028 – men vi giver det chancen.

###### Landshold - Bordtennis

Med flere og flere landsholdsaktuelle spillere, arbejder vi nu med en bruttotrup -> Landshold. Det har også betydet, at vi har udvidet en træneransættelse, Martin Lund, der skal have ansvaret for at udvikle på spillerne der, på nuværende tidspunkt, ikke helt vinder medaljerne ved mesterskaberne, men som har potentiale til det. Landsholdet består lige nu af Peter Rosenmeier og Freja Juhl Larsen. Freja vandt, som 15-årig, sin første internationale seniorturnering kort før jul og vi håber, at hun fortsætter sin flotte udvikling. Derudover vil vi satse på mix-doublen Rosenmeier/Juhl i de kommende 4 år.

###### Skydning

Året begyndte med at to unge Rising Stars atleter deltog i deres første internationale stævne. Swedish Cup bliver hver år afholdt i Sävsjö, det er et alment stævne hvor para skytter kan deltage. Stævnet løber over tre dage hvor der skydes samme program hver dag, hvilket giver mulighed for at de unge skytter får tre chancer for et godt resultat. De opnåede fine resultater som tegner godt for fremtiden. Der var 12 tilmeldte i den gruppe hvor de pga. funktionsnedsættelse har mulighed for må benytte støtte for at holde deres rifler.

Næste gang der konkurrence er ved Denmark Open Air. Det er også et internationalt stævne der afvikles den 14. – 16. februar i Vildbjerg. Her er alle 7 danske topskytter med samt 4 Rising Stars Skytter.

###### Atletik

World Para-atletik har i december måned indstillet de discipliner som skal på programmet ved LA2028. Her er Frame Running en af disse indstillet discipliner. IPCs bestyrelse skal omkring juni måned endelig fastsætte disciplinprogrammet, hvor vi tror på at Frame Running har gode chancer, da den opfylder alle de nødvendige kriterier for at komme med på det Paralympiske atletikprogram.

Para-atletikken tager hul på det nye år med at deltage i Sprint n’ Jump, der afholdes d. 21. januar i Marselisborghallen. Her deltager tre løbere på 60m, hvor én af dem er Joel De Jong, der er Paralympisk mester i længdespring for amputerede. Desuden deltager han også i længdespring. Vores egen længdespringer, Bjørk Nørremark, der vandt bronze ved PL i længdespring, deltager også i længdespring.

På Frame Running fronten deltager 7 atleter på 60m, hvor to af dem er nogle unge talenter, der i løbet af de næste par år vil kunne løbe på niveau med de bedste i Danmark.

###### Bowling

Bowlingudvalget arbejder hele tiden på at få flere klubber til at blive en del af bowlingmiljøet, og det er derfor en glæde at det nu er lykkedes at få Danmarks største bowlingklub, BK Skive af 1993 med i alt 194 medlemmer at blive medlem af Parasport Danmark.

BK Keglen Holstebro afviklede den 27. og 28. december 2024, den første turnering, hvor både eliten og para-atleter dystede på lige vilkår.

Udvalget deltager i et udviklingsarbejde sammen Dansk Bowling Forbund med det formål at udbrede kendskabet til bowling, hvor det første møde blev afholdt i Brørup den 4. januar.

###### Parasvømme-trænerkursus

Parasport Danmark har i januar gennemført et Parasvømme-trænerkursus for trænere i vores Rising Stars klubber. Kurset er en viderebygning af det tidligere pilotprojekt, hvor Parasport Danmark første gang prøvede kræfter med et blended learning koncept – hvor man kombinerer e-læring med efterfølgende tilstedeværelses-undervisning. På kurset deltog 13 trænere fordelt fra de 5 Rising Stars klubber. Det er også planen at tilbyde svømmeklubber, der ikke er en del af Rising Stars konceptet, mulighed for at tage dette kursus, ligesom det er tanken at gøre E-læringsdelen gratis tilgængeligt på DIFs E-læringsplatform.

###### Parasport Danmark på Health and Rehab Messe i Bellacenteret den 4.-6. marts 2025

Parasport Danmark vil igen i går i samarbejde med RYK have en stand på Health and Rehab Messen i Bellacenteret. Sammen er vi også ansvarlig for afviklingen af en lang række forskellige aktiviteter på aktivitetszonen med forskellige aktører på Hot Spots og forskellige idrætter på aktivitetsbanen. Med vores deltagelse på messen ønsker vi at sætte fokus på, at aktivitetshjælpemidler og velfærdsteknologi også har betydning for mulighederne for at dyrke idræt, motion og bevægelse for mennesker med handicap eller særlige behov. Deltagerne på messen vil bl.a. få mulighed for at afprøve og opleve en række forskellige idrætter og forhåbentlig tage inspiration med hjem, som kan medvirke til at flere mennesker med handicap eller særlige behov fremover får mulighed for at dyrke idræt. Messen løber i år lidt tidligere af stablen, nemlig den 4. – 6. marts 2025.

###### Joint Run i Kerteminde

Danske Handicaporganisationer i Kerteminde arrangerer lørdag d. 24. maj 2025 et løb "Joint Run - Kerteminde", som er åbent for alle – uanset om man bevæger sig på hjul eller ben – og uanset type. Overskuddet fra løbet skal bruges til indkøb af specialudstyr, så der kan dyrkes aktiviteter og parasport i de mindre kommuneklubber. Det er en efterspørgsel, DH Kerteminde oplever, er et begrænsende led, når mennesker med udfordringer skal kunne komme i gang med aktiviteter og sport lokalt, hvilket vi jo kan nikke genkendende til Fra Parasport Danmarks side støtter vi op om arrangementet med dels at deltage i et møde med kommunen og DH Kerteminde for at vidensdele om de initiativer kommunen og foreninger i kommunen kan tage i forbindelse hermed, og dels møder vi også op på dagen for at fortælle mere om parasportens glæder og potentialer.

###### Muligt projekt i Greve Kommune - Fællesskaber for alle

Dansk Skoleidræt og Greve Kommune har i samarbejdet taget de første skridt til at realisere et samskabelsesprojekt, hvis mål er at dels 1) at skabe stærke fritidsfællesskaber der fremmer den fysiske og mentale sundhed og 2) at flere børn og unge med særlige behov modtager relevant støtte og opnår deltagelsesmuligheder enten i almenmiljøet eller bliver tættere koblet til almenmiljøet i skolen. Projektet har derfor perspektiver på tværs af forvaltninger, herunder sundheds-, skole-, kultur og fritid- og socialforvaltningen. Ideelt set skal projektet blive gennemført på to skoler, hvor den ene har en grupper specialklasser. Perspektivet er derefter en udbredelse til alle skoler i Greve Kommune. I projektet indgår På egså indtænkes en evalueringsperiode. Det er både en evaluering af selve indsatserne, men projektet ønsker også at gå skridtet videre og at kigge på de sundheds- og socialøkonomiske perspektiver ved et sådant projekt. Efter 2 work shops og arbejde både før og efter – herunder med deltagelse og bidrag fra Parasport Danmark - er der nu udarbejdet et overordnet projektpitch som i 2025 skal præsenteres for diverse fonde. Hvis man får positive tilbagemeldinger fra fondene, er det tanken, at der så skal udarbejdes en egentlig projektansøgning herom.

###### Projekt Paraleg, Idræt og Fællesskaber

Et med Gerlev Center for leg og bevægelse for et års tid siden besluttede man at se på mulighederne for at udvikle et fælles projekt. Det førte til Projekt Paraleg, Idræt og Fællesskaber, som netop har opnået fuld finansiering fra Velux Fonden - 4.991.107 kr. Lev indgår også som en samarbejdspartner i projektet.

Projektet skal når ud til 35 bosteder og aktivtetscentre i 7 kommuner, hvor beboere og brugere skal uddannes som idrætsambassadører og igangsættere med støtte fra pædagoger.

Parasport Danmark skal bidrage med rekruttering af kommuner, planlægning og afvikling af undervisningsforløb m.m.

Projektet forventes igangsat i løbet af foråret og vil strække sig over 3 år.

###### Frame-EX projektet

Vi har ansat Lasse Eriksen i FrameEX projektet 1 dag om ugen de næste 2 år. Lasse har i en årrække været PA-er for Mansoor Siddiqi, og de sidste år også være Idrætskontakt i nogle idrætter.

Lasse skal sammen med Parasport Frederiksberg støtte opstart, rekruttering og udvikling af aktiviteten i de 4 tilknyttede klubber.

###### Udviklingsudvalget

Udviklingsudvalget har været på standby siden repræsentantskabsmøde i 2024 og frem til den 16.1.2025, hvor udvalget igen var samlet. Ud fra det nye kommissorium er der blevet udarbejdet gennemgående dagsorden, hvor der er fokus på sparring ift. arbejdet i Udviklingsafdelingen, hvor udvalget til hvert møde vil blive informeret om arbejde i 1 af de 5 områder, som afdelingen arbejder med. På det første møde fik udvalget et indblik i arbejdet med Viden og Data. På det første møde var der også stor fokus sparring til arbejdet med at få beskrevet en organisering af projektorganiseringen.

Ad 8 Nyt fra bestyrelsens medlemmer  
Nyt fra JP:

Grundet sygdom måtte jeg melde afbud til arrangementet på den franske ambassade, hvor ambassadøren hyldede de olympiske og paralympiske atleter, og desuden overtog Ivan min plads i forbindelse med arrangement hos Dansk Erhverv, hvor Dorte Nørregaard og Ivan fortalte om undersøgelse om adgang til aktivitetshjælpemidler.

Vi havde et kort Para-Nordic online møde inden jul uden større punkter, hvilket også var gældende ved Online Kaffe-møde blandt EPC-medlemskabet.

Deltog i 2. samtale om udvælgelse af ansøger til vores stilling som Chef for Kommunikation og Kommerciel. Velkommen til Maiken Schütt.

Ivan og jeg har fortsat arbejdet i arbejdsgruppe (efter initiativ fra vores protektor Prinsesse Bendikte), hvis formål er at skabe øget fundrasing via et konkret arrangement i foråret 2025. Programmet er ved at være på plads, så invitationer kan sendes ud den 6. februar til et større arrangement den 8. april i Riddersalen på Amalienborg.

Har deltaget i Sport 2024 inkl. Formandsmødet. Formandsmødet havde oplæg fra

* Politiske ”besserwissere” Elisabet Svane, politisk kommentator på Politiken og politisk kommentator Søs Marie Serup.
* Jesper Nøddesbo om hvordan vi gennem dialogen kan få involveret og skabt følgeskab – og dermed resultater.
* To partiledere Inger Støjberg og Alex Vanopslagh, skal bl.a. svare på spørgsmål om idrættens betydning på Christiansborg, og hvilken rolle idrætten spiller i samfundet.
* Generaldirektør i Danmarks Radio har Maria Rørbye Rønn

Gode oplæg og med hensyn til sidstnævnte gav jeg en kæmpe tak til DR for at have dækket PL i en meget flot grad og for at inkludere Parasporten i udpræget grad.

Sport 2024 var fantastisk set fra Parasportens vinkel med stor opbakning fravores sponsorer. Et stort tillykke til Alexander Hillhouse med Kulturministerens Parasportspris og Emilie Aaen med den prestigefyldte titel som BESTSELLERs Olympiske Håb.

Vi havde et kort økonomiudvalgsmøde, hvor udkast til årets resultat for 2024 blev gennemgået.

Nyt fra JBN:

Jeg deltog i Sportsgalla 2024. Det var en særdeles fin oplevelse, som også vores sponsorer nød i fulde drag. Der var en rigtig fin stemning blandt dem.

Bestyrelsesmøde på Idrætsskolen. Her fejrede vi, at skolen havde vundet Københavns Kommunes udbud blandt tre ansøgere. Det betyder, at skolen kan få ro i de næste fire år – og i bedste fald yderligere to år, idet der er præcedens for, at kommunen forlænger kontrakten i yderligere to år.

Jeg er kommet med i en arbejdsgruppe under DIF, som skal udarbejde nogle retningslinjer for god ledelse i idrætten. I hører mere, når jeg ved mere om arbejdet.

Nyt fra AKR:

Jeg var til De Åbne i weekenden. Et bordtennisstævne arrangeret af de to paraspillere Nicklas Jensen og Rasmus Jensen sammen med Allerød Bordtennisklub.

Et fint stævne, som både viser, hvordan en klub som Allerød gør en kæmpe indsats for parabordtennis, og hvor meget der er sket de seneste år fra, at vi var en lille håndfuld spillere, de fleste lidt oppe i årene til, at man nu kan arrangere et flot stævne med knap 50 deltagere og mange spillere under 18.

Det er især fedt at opleve Rising Stars-spillerne, deres spillemæssige udvikling og fantastiske fællesskab.

Så har jeg været til redaktionsmøde for Parasportmagasinet og økonomiudvalgsmøde om det foreløbige årsregnskab for 2024, som har sit eget punkt på bestyrelsesmødet.

### SAGER TIL ORIENTERING

#### Ad 9 Økonomi

Bilag: Bemærkninger, og udkast til regnskab

Bestyrelsen blev orienteret om det første forecast for Regnskab 2024.

#### Ad 10 Trivselsundersøgelse 2024

Bilag: forklæde

Resumé: Der blev i november måned 2024 gennemført trivselsundersøgelse blandt Parasport Danmarks ansatte.

Efterfølgende er der blevet arbejdet med resultatet af undersøgelsen i vores fire afdelinger – herunder udvælgelse af indsatsområder.

Bestyrelsen vil på mødet blive præsenteret for resultatet af undersøgelsen samt de enkelte afdelingers udvalgte indsatsområder.

Anbefaling til bestyrelsen: Bestyrelsen tager orienteringen til efterretning.

Bestyrelsen blev orienteret om resultatet af trivselsundersøgelsen fra november 2024 blandt Parasport Danmarks ansatte, samt hvilke emner de enkelte afdelinger overordnet har valgt at fokusere på i det fremadrettede arbejde.

### SAGER TIL BESLUTNING

#### Ad 11 Samarbejdsaftale, BDFL, Parasport og Idræt for sindet

Bilag: forklæde, og samarbejdsaftale

Resumé: Efter at bestyrelsen på mødet i august 2025 drøftede indholdspunkter i en fornyet aftale BDFL-samarbejdsaftale mellem DGI, DAI og Parasport Danmark, er der blevet arbejdet med formuleringen heraf hen over efteråret. Den endelige tekst, som de 3 organisationer opfordres til at godkende, er netop blevet færdig.

Om den nye aftale skal især bemærkes:

* Der skal være øget fokus på politisk samarbejde om fælles nationale og lokale dagsordener
* Øget fokus på at blive bedre til at bringe de enkelte organisationers kompetencer i spil i samarbejde med kommuner og lokale indsatser
* Et fælles nationalt projekt om evidens og viden

Anbefaling til bestyrelsen: Bestyrelsen godkender aftalen.

Beslutning:Bestyrelsen besluttede at tiltræde aftalen.

### SAGER TIL DRØFTELSE – HERUNDER EVT. TEMADRØFTELSE AF MAKSIMALT 30 MINUTTER

Ad 12 Hvordan sikrer vi, at Parasport Danmark tilbyder idrætstilbud af høj kvalitet til hele vores målgruppe?Bilag: forklæde

Resumé: Hvordan sikrer vi, at Parasport Danmark tilbyder idrætstilbud af høj kvalitet til hele vores målgruppe og dermed lever op til vores vision?

Baggrunden for dette spørgsmål er resultaterne af målgruppeanalysen fra 2021 som i korte træk fandt, at vores målgruppe fordeler sig med ca. 100 med udviklingshandicap og/eller udviklingsforstyrrelser som autisme og adhd, hver gang der er 10 med fysiske handicap og 1 med synshandicap.

Vi har en bekymring for, at vores tilbud ikke er proportionale med målgruppen, og at der særligt mangler tilbud af høj kvalitet, både idrætsfagligt og socialt, for børn og unge med udviklingshandicap og/eller udviklingsforstyrrelser som autisme og adhd eller andre særlige udfordringer.

I bestyrelsen har vi tidligere haft emnet oppe som temadrøftelse, hvor flere gode muligheder blev drøftet.

Vi ønsker med dette punkt at drøfte, hvilken udvikling bestyrelsen ønsker inden for dette område, og hvordan vi kan iværksætte tiltag, der bringer os videre.

###### Drøftelse:

Bestyrelsen drøftede punktet, og der var enighed om, at der ønskes en oversigt til bestyrelsesmødet den 11. juni 2025 over, hvad der findes af aktiviteter og samt datagrundlag indenfor området i Parasport Danmark regi og blandt private aktører, samt hvorledes et samlet initiativ kunne se ud. Der gives en status på fremdriften den 31. marts 2025.

#### Ad 13 Teamdrøftelse: Undersøgelse om adgang til aktivitetshjælpemidler og præsentation af Solsikkeprogrammet.

v. direktør Dorte Nørregaard, Videnscenter om Handicap.

Bilag: forklæde

Resumé:Dorte Nørregaard, direktør Videncenter om Handicap, præsenterer resultaterne fra undersøgelsen af mennesker med handicaps adgang til aktivitetshjælpemidler.

Efterfølgende præsenterer Dorte Nørregaard Solsikkeprogrammet.

Anbefaling til bestyrelsen:Bestyrelsen drøfter præsentationerne.

Bestyrelsen blev præsenteret for resultaterne fra undersøgelsen af mennesker med handicaps adgang til aktivitetshjælpemidler og drøftede disse.

Efterfølgende blev bestyrelsen præsenteret for Solsikkeprogrammet og drøftede dette.

Til det kommende bestyrelsesmøde fremlægges en plan for implementering af Solsikkeprogrammet, som bestyrelsen kan tage stilling til.

### EVENTUELT

Intet til dette punkt.

Ref.: IVL/go